wickkiey/tamil-wikipedia-chunked huggingface dataset:
# பொட்டாசியம் பைபுளோரைடு

## பயன்கள்

உருகிய பொட்டாசியம் பைபுளோரைடை மின்னாற்பகுப்பு வினைக்கு உட்படுத்தி புளோரின் தயாரிக்கப்படுகிறது. 1886 ஆம் ஆண்டு என்றி மொய்சன் முதன் முதலில் இதைக் கண்டறிந்தார்.
# ஏஜென்ட் கார்ட்டர் (தொலைக்காட்சி தொடர்)

**ஏஜென்ட் கார்ட்டர்** என்பது ஏபிசி தொலைக்காட்சிக்காக கிறிஸ்டோபர் மார்கஸ் மற்றும் இசுடீபன் மெக்பீலி ஆகியோரால் உருவாக்கப்பட்ட ஒரு அமெரிக்க நாட்டு அதிரடி சாகச மீநாயகத் தொலைக்காட்சி நாடகத் தொடர் ஆகும்.  
இது பெக்கி கார்ட்டர் என்ற மார்வெல் காமிக்ஸ் கதாபாத்திரத்தை மையமாக கொண்டு தயாரிக்கப்பட்டுள்ளது. இந்த கதாபாத்திரம் 2011 ஆம் ஆண்டு வெளியான கேப்டன் அமெரிக்கா: முதல் அவெஞ்சர் மற்றும் 2013 ஆம் ஆண்டு ஒளிபரப்பான ஏஜென்ட் கார்ட்டர் என்ற மார்வெல் ஒன்-சாட்சு குறும்படத்தில் இவரது கதாப்பாத்திரம் அறியப்படுகின்றது. இது மார்வெல் திரைப் பிரபஞ்சத்தில் அமைக்கப்பட்டுள்ளது மற்றும் இதன் உரிமைகள் திரைப்படங்கள் மற்றும் பிற தொலைக்காட்சித் தொடர்களுடன் தொடர்ச்சியைப் பகிர்ந்து கொள்கிறது. இந்தத் தொடரை ஏபிசி ஸ்டுடியோஸ், மார்வெல் தொலைக்காட்சி மற்றும் எஃப்&பி ஃபேஸ்காஸ் & பட்டர்ஸ் ஆகிய நிறுவனங்கள் இணைந்து தயாரிக்க, ஜேம்ஸ் டி'ஆர்சி, சாத் மைக்கேல் முர்ரே மற்றும் என்வர் ஜோகாஜ் ஆகியோருடன் இணைந்து கெய்லி அட்வெல்என்பவர் பெக்கி கார்டராக நடித்துள்ளார்.  
இந்த தொடரில் கார்ட்டர் என்பவர் 1940களில் அமெரிக்காவில் ஒரு தனிப் பெண்ணின் ரகசிய முகவராக வாழ்க்கையை சமநிலைப்படுத்த போராடுகிறார். இந்த தொடர் குறும்படத்தால் ஈர்க்கப்பட்டு தொடரின் உருவாக்கம் செப்டம்பர் 2013 இல் தொடங்கியது, சனவரி 2014 இல் நடிகை கெய்லி அட்வெல் என்பவர் முதன்மை கதாபாத்திரத்தில் நடிக்க உறுதி செய்யப்பட்டார். இது மார்வெல் திரைப் பிரபஞ்சத் திரைப்படங்களில் இருந்து பல கதாபாத்திரங்கள் மற்றும் கதைக்களங்களின் தோற்றத்தை அறிமுகப்படுத்துகிறது,  
இந்த தொடரின் எட்டு அத்தியாயங்கள் அடங்கிய முதல்பருவம் சனவரி 6 முதல் பிப்ரவரி 24, 2015 ஆம் ஆண்டு வரை ஒளிபரப்பப்பட்டது, அதே சமயம் 10 அத்தியாயங்கள் கொண்ட இரண்டாவது பருவம் சனவரி 19 முதல் மார்ச் 1, 2016 வரை ஒளிபரப்பப்பட்டது.
# ஏஜென்ட் கார்ட்டர் (தொலைக்காட்சி தொடர்)

## தொடரின் பருவங்கள்

| முதல் ஒளிபரப்பு | இறுதி ஒளிபரப்பு |
| --- | --- |
| **பருவம் 1** (2015) | 8 |
| **பருவம் 2** (2016) | 10 |
# உத்தபுரம் சாதிச் சுவர்

அவமானச் சுவர், தீண்டாமைச் சுவர் என்றும் பல்வேறு பெயர்களில் அழைக்கப்படும் **உத்தபுரம் சாதிச் சுவர்** (*Uthapuram caste wall*) 12.&nbsp;அடி உயரமும், 600 மீட்டர்&nbsp; நீளமும் கொண்டதாக தமிழ்நாட்டின் உத்தபுரம் கிராமத்தில் தேவேந்திர குல வேளாளர் மக்களின் குடியிருப்பை தங்கள் பகுதியில் இருந்து பிரிப்பதற்காக பிள்ளைமார் சாதி கிராம மக்களால் கட்டப்பட்ட நீளமான மதில் சுவர் ஆகும். இந்த கிராமத்தில் 1948, 1964, 1989 ஆம் ஆண்டுகளில் தேவேந்திர குல வேளாளர் மற்றும் பிள்ளைமார் சாதிகளுக்கு இடையே வன்முறை ஏற்பட்டது. அந்த சாதி பாகுபாடு அடிப்படையிலான சுவராக இது அறியப்படுகிறது.  
2008 இல் இந்திய கம்யூனிஸ்ட் கட்சி (மார்க்சிஸ்ட்) மற்றும் இடதுசாரி அமைப்புகளின் தலைமையில் சுவரை இடிக்க தொடர் போராட்டங்கள் தொடங்கியது. பின்னர் பிரதான சாலையை அடைவதற்கு ஏதுவாக சுவரின் ஒரு சிறு பகுதி அரசாங்கத்தால் இடிக்கப்பட்டது. சுவரை இடித்ததற்கு எதிர்ப்பு தெரிவித்த பல ஆதிக்க சாதி கிராம மக்கள் தங்கள் உடைமைகளுடன் கிராமத்தை விட்டு வெளியேறி 3 கி.மீ. தொலைவில் உள்ள பகுதியில் தங்கி தங்கள் எதிர்ப்பை தெரிவித்தனர்.  
2008 அக்டோபரில் சுவர் இடிக்கபட்டதற்குப் பழிவாங்கும் வகையில் தலித்துகளின் 70 வீடுகள் தாக்கப்பட்டதாகவும், ஒரு தலித் நபர் காவல்துறையால் சுட்டுக் கொல்லப்பட்டதாகவும் கூறப்படுகிறது. 2015 ஆம் ஆண்டு வரை பதற்றம் நீடித்தது, சமூகங்களுக்கு இடையிலான மோதலின் போது பல வாகனங்கள் தீக்கிரையாக்கப்பட்டன, பலர் மருத்துவமனையில் அனுமதிக்கப்பட்டனர்.
# உத்தபுரம் சாதிச் சுவர்

## பின்னணி

### சாதிப் பிளவுகள், மோதல்கள்

மதுரை மாவட்டத்தில் உள்ள உத்தபுரம் கிராமத்தில் ஆதிக்க சாதியினரான பிள்ளைமார் மற்றும் பள்ளர் என இரு பெரும் சாதி மக்கள் உள்ளனர். இந்த கிராமம் அங்கு நிலவும் சாதிய பதட்டங்களுக்கு பெயர் பெற்றது. 1948, 1964, 1989 ஆம் ஆண்டுகளில் சாதிகளுக்கு இடையே வன்முறை மோதல்கள் இருந்தன
# உத்தபுரம் சாதிச் சுவர்

## பின்னணி

### சாதி பாகுபாடு

தலித்துகள் பேருந்து நிறுத்தம் கட்டும் முயற்சியை ஆதிக்க சாதி கிராம மக்கள் தடுத்ததாகவும், தலித்துகள் தங்களுக்கு முன் உட்காருவதைத் தடுக்க பேருந்து நிறுத்தத்திற்கு அருகில் ஒரு கைப்பிடிச்சுவரைக் கட்டியதாகவும் கூறப்படுகிறது. சாதி இந்துக்கள் நிர்வகிக்கும் தேனீர்க்கடைகளுக்கு தலித்துகள் செல்வதில்லை. ஆதிக்க சாதி மக்கள் வாழும் தெருக்களில் தலித்துகள் நுழைய அனுமதிக்கப்படுவதில்லை. மேலும் சமூகக் கூடங்கள் மற்றும் கிராம பொது இடங்களில் இடம் மறுக்கப்பட்டதுடன், இடுகாடுகளில் நுழையவும் அனுமதி மறுக்கப்பட்டது.
# உத்தபுரம் சாதிச் சுவர்

## பின்னணி

### சுவர்

600 மீட்டர் நீளமும், 12&nbsp;அடி உயரமும் கொண்டன சாதிச் சுவர், தீண்டாமைச் சுவர் என பலவாறு அழைக்கப்படும் சுவரானது, 1989 ஆம் ஆண்டு கிராமத்தில் நடந்த சாதிக் கலவரத்துக்குப் பிறகு சாதி-இந்துக்களால் கட்டப்பட்டது. இச்சுவரானது அனைத்து சாதியினருக்கும் பொதுவான பயன்பாட்டிற்குப் பயன்படுத்தப்படும் பகுதிகள் வழியாகச் செல்கிறது. இது தலித்துகள் நேரடியாக பிரதான சாலையில் நுழைவதையும் தடை செய்தது. தலித்துகள் சுற்றுப்பாதையை பயன்படுத்தி மேலும் சில மைல்கள் நடந்தே பிரதான சாலைக்கு செல்ல வேண்டிய நிலை இருந்தது.
# உத்தபுரம் சாதிச் சுவர்

## 2008 இல் மோதல்கள் மற்றும் போராட்டங்கள்

நான்காவது சாதி மோதல் 20 ஆண்டுகளுக்குப் பிறகு 2008 இல் தொடங்கியது, மேலும் 5 ஆண்டுகளுக்கு பல வழிகளில் அது தொடர்ந்தது. இது 2008 ஏப்ரலில் தொடங்கியது, தலித்துகள் இரவு நேரங்களில் ஆதிக்க சாதிப் பகுதிகளுக்குள் நுழைவதைத் தடுக்க 600 மீட்டர் சுவரில் இரும்புக் கம்பிகளைப் பயன்படுத்தி மின்மயமாக்கினர். துவக்கத்தில், தலித்துகள் போராடத் தயங்கினார்கள் ஆனால் தமிழ்நாடு தீண்டாமை ஒழிப்பு முன்னணி (TNUEF), இந்திய கம்யூனிஸ்ட் கட்சி (மார்க்சிஸ்ட்) (CPM), இந்தியப் பொதுவுடைமைக் கட்சி, அனைத்திந்திய ஜனநாயக மாதர் சங்கம் ஆகியவை இந்த செயலை கடுமையாக எதிர்த்தன. சுவரில் மின்சாரம் பாய்ந்து இரண்டு மாடுகள் உயிரிழந்ததாக தமிழ்நாடு தீண்டாமை ஒழிப்பு முன்னணி உறுப்பினர் ஒருவர் குற்றம் சாட்டினார். தமிழக மின்துறை அமைச்சர் மின்கம்பியை அகற்ற நடவடிக்கை எடுக்கக்கோரி முற்போக்கு அமைப்பினர் மாநிலம் தழுவிய போராட்டத்தைத் தொடர்ந்தனர். மார்ச்சிய பொதுவுடமைக் கட்சியினர் உள்ளூர் தலித்துகளுடன் இணைந்து சாதிச் சுவரை அழிக்க தொடர் பரப்புரையைத் தொடங்கினர். சுவரை இடிக்கக் கோரி தலித்துகள் வட்டாட்சியர் அலுவலகம் முன்பு ஆர்ப்பாட்டம் நடத்தினர். அரசு நடவடிக்கை எடுக்காவிட்டால், சுவரைத் தாங்களாகவே இடித்துத் தள்ளுவோம் என்று மார்சிய பொதுவுடமைக் கட்சியின் பொதுச் செயலாளர் என். வரதராஜன் தெரிவித்தார்.
# உத்தபுரம் சாதிச் சுவர்

## இடிப்பு

மே 6 அன்று, மாவட்ட நிர்வாகம் தலையிட்டு, சில நூறு காவலர்கள் மற்றும் மாவட்ட அதிகாரிகளின் மேற்பார்வையில் தலித்துகள் பயணிக்க ஏதுவாக சுவரின் 15 அடி பகுதியை இடிது அகற்றினர். இதற்கு எதிர்ப்பு தெரிவிக்கும் வகையில், சில சாதி இந்துக்கள் தங்களின் குடும்ப அட்டைகளை வட்டாச்சியரிடம் திருப்பிக் கொடுத்தனர். இடிப்பின் போது சுமார் 600 ஆதிக்க சாதியினர் கிராமத்தில் இருந்து தங்கள் கால்நடைகளுடன் வெளியேறி 3 கி.மீ. தொலைவில் உள்ள தலையூத்துக்கு இடம் பெயர்ந்தனர். மீண்டும் திரும்பி வரப்போவதில்லை என்றும் அறிவித்தனர்.  
கிராமத்தில் உள்ள அனைவரும் நிம்மதியாக வாழ விரைவில் திரும்பி வருமாறு மாவட்ட ஆட்சியர் கோரிக்கை விடுத்தும் கிராமத்தை விட்டு வெளியேறிய ஆதிக்க சாதி கிராம மக்கள் செவிசாய்க்காததால் மீண்டும் பிரச்சனை பதட்டமானது. அவர்களை மாவட்ட நிர்வாகிகள் சந்தித்தபோது, 400 ஆண்டுகளுக்கும் மேலாக வழிபட்டு வரும் கோவிலுக்கு பட்டா, கிராமத்தில் நிரந்தர புறக்காவல் நிலையம், 1989 கலவரத்தின் போது தலித் சமூக விரோதிகளால் அழிக்கப்பட்ட குடியிருப்புகளுக்கு புதிய வீடுகள் உள்ளிட்ட பல்வேறு கோரிக்கைகளை வலியுறுத்தினர்.  
மே 12 அன்று, தலையூத்து கிராமத்தின் ஆதிக்க சாதிக் குழுவின் தலைவர், தங்களது மக்கள் கிளர்ச்சியின் அடையாளமாக இல்லாமல் பீதியால் கிராமத்தை விட்டு வெளியேறியதாக ஃப்ரண்ட்லைனிடம் கூறினார். சுவர் அகற்றப்பட்ட பிறகு, தாங்கள் பாதுகாப்பற்ற நிலையில் இருப்பதாக அவர் கூறினார். தலித்துகளில் பெரும்பாலானோர் அரசு வேலைகளிலும், நில உரிமையாளர்களாக இருப்பதால் அவர்கள் இப்போது சிறப்பாக வாழ்கிறார்கள் என்று கூறினார். மேலும் தலித்துகள் உண்மையில் சொத்துக்குளைக் குவிக்கும் வெறியில் இருப்பதால், ஆதிக்க சாதியினர் தங்கள் சொத்துக்களை தலித்துகளுக்கு விற்க வேண்டிய கட்டாயம் ஏற்படலாம் என்று அஞ்சுவதாகவும் அவர் கூறினார். ஆதிக்க சாதி கிராம மக்களைப் பாதுகாக்கவே சுவர் கட்டப்பட்டதாகவும் அவர் கூறினார். இருப்பினும் இந்தக் கூற்று கிராமத்தின் தலித்துகளால் ஏற்றுக்கொள்ளப்படவில்லை. பாதையை சிக்கலினால், அவர்கள் விரோதப் போக்கில் இருப்பதாக அவர்கள் வலியுறுத்தி கூறினர்.
# உத்தபுரம் சாதிச் சுவர்

## தாக்குதல்கள்

2008 அக்டோபர் முதல் நாள் அன்று, சுவர் இடிக்கப்பட்டதற்கு பதிலடியாக 70 க்கும் மேற்பட்ட தலித் வீடுகள் தாக்கப்பட்டன. மேலும் 2008, நவம்பர், 4 அன்று ஏற்பட்ட பதட்டத்தின் விளைவாக ஒரு தலித் இளைஞர் காவல்துறையால் சுட்டுக் கொல்லப்பட்டார். 2012இல் கோவில் குடமுழுக்கு விழாவில் தலித்துகள் பங்கேற்க அனுமதிக்கப்படவில்லை, 2013இல் கோவில் திருவிழாக்களில் தலித்துகள் கலந்துகொள்ளவில்லை. 2014 ஏப்ரலில், தலித்துகளை கோயிலுக்குள் அனுமதிக்கும் உயர் நீதிமன்ற உத்தரவை எதிர்த்து ஆதிக்க சாதி கிராம மக்கள் கோயிலைப் பூட்டிவிட்டு கிராமத்தை விட்டு வெளியேறினர்.  
2015 அக்டோபரில், அரச மரத்தில் மாலை வைப்பதில் தகராறில் தொடங்கிய கோயில் திருவிழாவின் போது தலித்துகளுக்கும் ஆதிக்க சாதி கிராம மக்களுக்கும் இடையே மோதல் ஏற்பட்டது. 6 விசையுந்துகள் தீ வைத்து எரிக்கப்பட்டதோடு, வட்டாட்சியர் வாகனமும் சேதப்படுத்தப்பட்டது. இரு சாதியை சேர்ந்த 70 பேர் மீது காவல்துறையினர் வழக்குப்பதிவு செய்து 21 பேரை கைது செய்தனர். மோதலின் போது காயமடைந்த பலர் மருத்துவமனையில் அனுமதிக்கப்பட்டனர்.
# 2015 சேசசமுத்திரம் வன்முறை

**விழுப்புரம் வன்முறை** என்றும் அழைக்கப்படும் **2015 சேசசமுத்திரம் வன்முறை** என்பது தமிழ்நாட்டின், விழுப்புரம் மாவட்டத்தில் உள்ள சேசசமுத்திரம் என்ற கிராமத்தில் 2015 ஆகத்து 15 அன்று நடந்த வன்முறையைக் குறிக்கிறது. கோவில் தேர் ஊர்வலம் தொடர்பான தகராறில் 500 ஆதிக்க சாதி கிராம மக்கள் கூட்டம் தலித் குடியிருப்பை தாக்கியது. இ்ந்த வன்முறையின்போது 15 தலித்துகளின் வீடுகள் எரிக்கப்பட்டன மற்றும் 40 தலித்துகள் காயமடைந்தனர்.
# 2015 சேசசமுத்திரம் வன்முறை

## பின்னணி

அந்தக் கிராமத்தில் 2000 வன்னியர் குடும்பங்களும் 75 தலித் குடும்பங்களும் இருந்தன. தலித் சமூகத்தினர் கிராமத்தில் தங்கள் பகுதிக்குள் மாரியம்மன் கோவில் கட்டிக்கொண்டனர். கோயிலுக்கு தேரோட்டம் நடத்த வன்னியர்கள் எதிர்ப்பு தெரிவித்ததால் தேரோட்டம் நடத்த நான்கு ஆண்டுகளாக அனுமதி மறுக்கப்பட்டது.  
2015ல் தங்கள் கோயில் தேரை வெளியே எடுத்து ஓட்ட அனுமதிக்காவிட்டால் தாங்கள் புத்த மதத்தை ஏற்றுக்கொள்வதாக தலித்துகள் மிரட்டினர். விழுப்புரம் மாவட்ட நிர்வாகத்தின் சார்பில் வன்னியர் சமூகத்தைச் சேர்ந்த 100 பேரும், தலித் குடியிருப்பைச் சேர்ந்த 5 பேரும் கலந்து கொண்ட அமைதிக் குழுக் கூட்டத்தில் தலித்துகள் தேரோட்டம் நடத்த அனுமதிப்பது உறுதியானது.  
500 பேர் கொண்ட கும்பல் கம்பி, கற்கள், தடிகள், அரிவாள்கள், பெட்ரோல் நிரப்பப்பட்ட போத்தல்கள்களுடன் தலித் குடியிருப்பை அடைந்தது. அவர்கள் ஒரே நேரத்தில் குடியிருப்பைக் கண்காணிக்க ஏதுவாக கூரைகளில் ஏறினர். அப்பகுதியில் மின்மாற்றியை அடித்து நொறுக்கிய கும்பல், மின் இணைப்பை துண்டித்தது. விளக்குகள் அணைந்ததும், பெட்ரோல் குண்டுகள் மற்றும் கற்களை கூரையில் இருந்து தலித் குடியிருப்புக்குள் வீசினர். மற்றொரு குழுவினர் சேரிக்குள் புகுந்து குழல் விளக்குகள் போன்ற்றவறை வேகமாக அடித்து நொறுக்கினர். பின்னர் அங்கு யாரும் இல்லை என்று தெரிந்த பிறகு குடிசைகளையும் பிற பொருட்களையும் எரித்தனர். தாக்குதல் நடத்தியவர்களைத் தடுக்க முயன்ற காவல்துறையினரைக் கும்பல் மோசமாகத் தாக்கியது. காவலர் குழு தலித்துகளை வயல்களுக்கு அழைத்துச் சென்றனர். கிராமத்தை பாதுகாக்க ஏற்பாடு செய்யும்வரை அங்கேயே இருக்கச் சொன்னார்கள். மேலும் சில காவலர்களுக்கு காயம் ஏற்பட்டது.  
2015 செப்டம்பரில் வன்னியர்களின் வீடு தீ வைத்து எரிக்கப்பட்டது. இது ஒரு விபத்துதான், பழிவாங்கும் செயல் அல்ல என்று உள்ளூர் வட்டாரம் தெரிவித்தது.
# 2015 சேசசமுத்திரம் வன்முறை

## விசாரணைகள்

எவிடன்ஸ் என்ற பெயரில் மதுரையில் இயங்கும் மனித உரிமை அமைப்பு, இந்த தாக்குதலில் ஏராளமான தலித் பெண்கள் இழுவு செய்யப்பட்டதாகக் கூறியது. அவர்கள் ஆடைகளை அவிழ்த்துவிட்டு, தங்கள் குழந்தைகளை வீட்டிலேயே விட்டுவிட்டு ஓடச் சொன்னார்கள். இரவு 8.30 மணிக்கு தொடங்கிய கலவரம் மறுநாள் அதிகாலை வரை நீடித்ததாக கூறப்படுகிறது.  
காவல்துறை அறிக்கைகள் மற்றும் குடியிருப்போரின் கூற்றுப்படி, 2012 ஊராட்சித் தேர்தலின் போது, தலித் வாக்குகளை ஈர்க்கும் முயற்சியாக தலித் சமூகத்திற்கு கோயில் தேர் வாங்க உதவுவதாக சுப்பிரமணியன் என்ற வன்னியர் உறுதியளித்தார். தலித்துகளின் வாக்குகளைக் கொண்டு வெற்றி பெற்ற பிறகு அவர்களுக்கு தேர் வாங்க உதவினார். வன்னியர்கள் தாங்கள் வசிக்கும் தெருக்கள் வரை தேரை இழுத்துச் செல்ல எதிர்ப்பு தெரிவித்தனர். இப்பிரச்னைக்கு தீர்வு காண முடியாமல் முந்தைய 3 ஆண்டுகளாக தேரோட்டத்துக்கு உள்ளூர் அதிகாரிகள் அனுமதி மறுத்தனர். தலித்துகளுக்கான அனுமதியை நிரந்தரமாக நிறுத்தி வைக்க முடியாத நிலையில் 2015இல் மாவட்ட ஆட்சியர் அனுமதி வழங்கினார்.  
வன்முறைக்குப் பிறகு, கலவரத்திற்கு காரணமான சுப்ரமணியனை காவல் துறையினர் கைது செய்து வேலூர் மத்திய சிறையில் அடைத்தனர் . தேசிய முற்போக்கு திராவிட கழகத்தைச் சேர்ந்த சுப்பிரமணியன் இரு சமூகத்தினருக்கும் இடையே சாதி மோதலை தூண்டி கிராம மக்களின் ஒற்றுமையை சீர்குலைத்ததாக உள்ளூர் செய்தி வட்டாரங்கள் தெரிவிக்கின்றன. தன்னைத் தவிர, 100க்கும் மேற்பட்ட வன்னியர் ஆட்களைத் திரட்டி தாக்குதலுக்குத் தயாராகி வந்ததாக சுப்ரமணி வாக்குமூலம் அளித்தார்.
# 2015 சேசசமுத்திரம் வன்முறை

## கைதுகள்

வன்னியர் சாதியைச் சேர்ந்த 18 பெண்கள், 7 சிறுவர்கள் உட்பட 85 பேரை காவல் துறையினர் கைது செய்தனர். பின்னர் மேலும் இருவர் கைது செய்யப்பட்டனர்.
# 2015 சேசசமுத்திரம் வன்முறை

## எதிர்வினைகள்

பாமக நிறுவனர் எஸ். ராமதாஸ், வன்முறைக்கு காவல்துறையே காரணம் என்று குற்றம் சாட்டியுள்ளார்.  
காயமடைந்த 8 காவல்துறை அதிகாரிகள் மற்றும் 3 கிராம உதவியாளர்களுக்கு தலா ₹ 50,000 நிதியுதவியை முதல்வர் ஜெயலலிதா வழங்கினார்.  
வன்முறைக்கு காரணமானவர்கள் மீது நடவடிக்கை எடுக்கக் கோரி 1000-க்கும் மேற்பட்ட விடுதலை சிறுத்தைகள் கட்சியினர் சங்கராபுரம் திருவண்ணாமலை சாலையில் மறியலில் ஈடுபட்டனர்.  
புதிய தமிழகம் கட்சியின் தலைவர் கே கிருஷ்ணசாமி வன்முறை ஈடுபட்டவர்களுக்கு எதிராக கடுமையான நடவடிக்கை எடுக்க கோரினார்.
# விஷ்ணு ஹரி கல்வெட்டு

**விஷ்ணு ஹரி கல்வெட்டு** (*Vishnu Hari inscription* / *Hari-Vishnu inscription*) இந்தியாவின் உத்தரப் பிரதேச மாநிலத்தில் அயோத்தி மாவட்டத்தின் தலைமையிடமாக அயோத்தி நகரத்தில் இருந்த பாபர் மசூதியின் வளாகத்தை இந்தியத் தொல்லியல் ஆய்வகம் 1992-ஆம் ஆண்டில் அகழாய்வு செய்த போது கண்டுபிடிக்கப்பட்டது. 1992-இல் பாபர் மசூதியின் இடிபாடுகளில் விஷ்ணு ஹரி கல்வெட்டு கண்டுபிடிக்கப்பட்டது. இக்கல்வெட்டு நாகரி எழுத்துருவில் சமசுகிருத மொழியில் அமைந்துள்ளது. இக்கல்வெட்டு 12-ஆம் நூற்றாண்டில் சாகேதம் எனும் அயோத்தியை ஆண்ட அனயசந்திர வம்ச மன்னர் கோவிந்தசந்திரன் நிறுவிய கோயில் குறித்த செய்தியினைத் தருகிறது. இக்கல்வெட்டின் சில பகுதிகள் கிடைக்கவில்லை. மேலும் இக்கல்வெட்டு பாபர் மசூதி இடிப்பிற்கு பின் வைக்கப்பட்டதாக சர்ச்சைகள் உள்ளது.
# விஷ்ணு ஹரி கல்வெட்டு

## கல்வெட்டின் சுருக்கம்

நாகரி எழுத்தில் சமசுகிருத மொழியில் இருபது வரிகள் சுலோகங்கள் கொண்ட இந்த மணற்கல் கல்வெட்டு 1.10 மீ x 0.56 மீ அளவுள்ள மணற்கல்லால் ஆனது. இக்கல்வெட்டு பாபர் மசூதியின் இடிபட்ட சுவரின் கீழ் கண்டெடுக்கப்பட்டது. இந்திய தொல்லியல் துறையின் கல்வெட்டு வல்லுநர்கள் கே.வி.ரமேஷ் மற்றும் எம்.என்.கட்டி ஆகியோர் இக்கல்வெட்டுகளை மொழிபெயர்த்துள்ளனர். இக்கல்வெட்டு கடவுள் வணக்கத்துடன் தொடங்குகிறது. பின்னர் ஒரு புகழ்பெற்ற வம்சத்தை விவரிக்கிறது. கல்வெட்டின் 6-18 வரிகள் கர்ணன் அல்லது மாமே, சல்லக்ஷனா மற்றும் அல்ஹானா உட்பட வம்சத்தின் உறுப்பினர்களின் வீர வெற்றிகளை விவரிக்கின்றன. சமசுகிருத மொழி அறிஞர் கிஷோர் குனாலின் கூற்றுப்படி, இவர்கள் அனயசந்திரருக்கு முன் சாகேத மண்டலத்தின் ஆளுநராக இருந்த கஹாடவாலாவின் கீழ்ப்படிந்தவர்கள் என்று தோன்றுகிறது. கல்வெட்டின் 19-21 வரிகள் அல்ஹானாவின் வாரிசான அனயச்சந்திராவின் செயல்பாடுகள் மற்றும் அயோத்தியில் விஷ்ணு-ஹரி கோயில் கட்டுவது தொடர்பாக கூறுகிறது. மீதமுள்ள வசனங்கள் அவரது வாரிசான ஆயுஷ்சந்திராவை விவரிக்கின்றன.
# குர்மீத் பாபா

**குர்மீத் பாபா** (18 பெப்ரவரி 1944 – 21 நவம்பர் 2021) இந்தியாவைச் சேர்ந்த ஒரு பஞ்சாபி மொழிப் பாடகர் ஆவார். இவர் நீண்ட நேரம் மூச்சை அடக்கிப் பாடும் ஆரம்பத்தைக் கொண்ட ஒரு வகை பஞ்சாபி நாட்டார் வகைப் பாடல்களைப் பாடுவதில் மிகவும் அறியப்பட்டவர். இவர் காலங்சென்ற பாடகர் அலம் யோகாருக்குப் பின் யுக்னி வகைப் பாடல்கள் பாடுவதில் மிகவும் அறியப்பட்டவராக இருந்தார். அத்துடன் தூரதருசனில் பாடிய முதலாவது பஞ்சாபிப் பெண் பாடகரும் ஆவர்.
# நுரையீரல் இண்டியம்

**நுரையீரல் இண்டியம்** (*Indium lung*) என்பது ஓர் அரிய தொழில்சார் நுரையீரல் நோயாகும். இண்டியம் வெள்ளீய ஆக்சைடு வடிவத்தில் உள்ள சுவாசிக்கக்கூடிய இண்டியம் வெளிப்படுவதால் இந்நோய் ஏற்படுகிறது. ஓர் இடைநிலை நுரையீரல் நோய் எனவும் பரந்த சோற்றுத்திசு நுரையீரல் நோய் எனவும் இந்நோய் வகைப்படுத்தப்பட்டுள்ளது.
# நுரையீரல் இண்டியம்

## அறிகுறிகள்

நுரையீரல் மூச்சுச்சிற்றறை புரதம் மிகுதல், நுரையீரல் இணைப்புத்தசையழற்சி போன்றவை நுரையீரல் இண்டியம் நோயின் பிரதானமான முக்கிய அறிகுறிகளாகும். மூச்சுத் திணறல், இருமல் மற்றும் அதிகரித்த சளி உற்பத்தி ஆகியவைகளும் மேலும் சில அறிகுறிகளாகும். நுரையீரல் இண்டியம் நோய் உள்ளவர்களிடம் இருமலின்போது சுவாசக் குழாயிலிருந்து இரத்தம் வருவதையும் காணமுடியும். இண்டியம் வெளிப்பாட்டைக் குறைப்பதற்கான முறைகளே சிறந்த பாதுகாப்பு முறையாகக் கருதப்படுகிறது. இண்டிய தொழிற்சாலைத் தொழிலாளர்களின் மருத்துவக் கண்காணிப்பும் ஒரு தடுப்பு முறையாகும்.
# நுரையீரல் இண்டியம்

## தொற்றுநோயியல்

சப்பான், அமெரிக்கா மற்றும் சீனாவில் நுரையீரல் இண்டியம் நோய்கள் பதிவாகியுள்ளன. இண்டியம் தொழில்துறை முக்கியமாக சப்பானை அடிப்படையாகக் கொண்டது, அங்கு பெரும்பாலான நுரையீரல் இண்டியம் நோயாளிகள் அறியப்பட்டுள்ளனர், இண்டியம் தொழில் அமெரிக்கா, சீனா, தைவான் மற்றும் தென் கொரியா நாடுகளிலும் நடைபெறுகிறது. 2010 ஆம் ஆண்டு வரை, 10 நுரையீரல் இண்டியம் நோயாளிகள் அறியப்பட்டுள்ளனர். இருப்பினும் நூற்றுக்கும் மேற்பட்ட இண்டிய தொழிற்சாலை தொழிலாளர்கள் சுவாசக் கோளாறுகளை ஆவணப்படுத்தியுள்ளனர்.
# 2018 ஆம்பலாப்பட்டு வன்முறை

2018 **அம்பலாப்பட்டு வன்முறை** (*2018 Ambalapattu violence*) என்பது 2018 ஆம் ஆண்டு புத்தாண்டு அன்று தமிழ்நாட்டின், ஆம்பலாப்பட்டு கிராமத்தில் உள்ள தலித் குடியிருப்பில் நடந்த வன்முறையைக் குறிக்கிறது. தலித் சமூகத்தினர் புத்தாண்டு கொண்டாட்டத்தில் ஈடுபட்ட போது ஆதிக்க சாதி கிராம மக்களால் இந்த குடியிருப்பு தாக்கப்பட்டது. சுமார் 80 ஆதிக்க சாதி கிராம மக்கள் தலித் மக்களின் வீடுகள், விசையுந்துகள், சொத்துக்கள் போன்றவற்றை சேதப்படுத்தினர். 8 தலித்துகள் காயமடைந்து 4 பேர் மருத்துவமனையில் அனுமதிக்கப்பட்டனர்.  
தாக்குதல் நடத்தியவர்களை நீதியின் முன் நிறுத்துவதற்காக மாநிலம் முழுவதும் ஆயிரக்கணக்கான கிராம மக்கள் மற்றும் அரசியல் கட்சிகளால் போராட்டங்கள் மற்றும் சாலை மறியல்கள் செய்யப்பட்டன.  
வன்முறையில் ஈடுபட்டதாக அடுத்த இரண்டு நாட்களில் ஆதிக்க சாதியைச் சேர்ந்த 6 பேர் கைது செய்யப்பட்டனர்.
# 2018 ஆம்பலாப்பட்டு வன்முறை

## பின்னணி

ஆம்பலாப்பட்டு என்ற பெரிய கிராமத்தின் தெற்கே உள்ள குடிகாடு என்ற பகுதியில் தலித் மக்கள் வசிக்கின்றனர். இந்தக் கிராமப்பகுதியில் குறைந்தபட்சம் 300 கள்ளர் சாதிக் குடும்பங்களைக் கொண்ட ஆதிக்க சாதிக் குழுவினரும், ஒப்பீட்டளவில் குறைந்த மக்களான 60 குடும்பங்களைச் சேர்ந்த தலித் பறையர் மக்களும் உள்ளனர். இரு தரப்பிலும் உள்ள கிராமவாசிகள் ஒப்பீட்டளவில் நல்ல வசதி படைத்தவர்கள். ஒவ்வொரு குடும்பத்திலும் குறைந்தபட்சம் ஒருவர் சிங்கப்பூரில் பணிபுரிகிறார்கள். இந்த பகுதி 'லிட்டில் சிங்கப்பூர்' என்றும் அழைக்கப்படுகிறது. மேலும் தலித் குடும்பங்கள் நன்கு படித்ததாகவும், பலர் அரசாங்க வேலைகளில் பணியாற்றுவதாகவும் கூறப்படுகிறது . மேலும் இப்பகுதி 6 தசாப்தங்களுக்கும் மேலாக பொதுவுடைமை இயக்கத்தினரின் மையமாக இருந்து வருகிறது. அங்கு வசிப்பவர்கள் நிலக்கிழமையின் அடக்குமுறையை எதிர்க்கிறார்கள் மற்றும் அனைத்து வகுப்பினருக்குமிடையிலான சுமூக உறவு மற்றும் பொருளாதார வளர்ச்சியை ஆதரிக்கின்றனர்.
# 2018 ஆம்பலாப்பட்டு வன்முறை

## பின்னணி

### புத்தாண்டு கொண்டாட்டங்கள்

குடிகாடு பகுதியில் உள்ள தலித் சமூகத்தினர் 2017 திசம்பர் 31 நள்ளிரவில் புத்தாண்டு கொண்டாட்டத்திற்கு திட்டமிட்டிருந்தனர். மக்கள் தங்கள் குடியிருப்பின் நுழைவாயிலை பலூன் வளைவுகளால் அலங்கரித்து, பொங்கல் பண்டிகையுடன் தொடர்புடைய தமிழர் பாரம்பரியமான பாலைக் கொதிக்க வைத்து புத்தாண்டைக் கொண்டாடினர். மேலும் புத்தாண்டை கேக் வெட்டி கொண்டாடினர். குடியிருப்பின் குழந்தைகள் பங்கேற்ற நடன நிகழ்ச்சிக்கு, ஒலி அமைப்பு அமைக்கப்பட்டிருந்தது. ஒவ்வொரு ஆண்டும், குடியிருப்பு இளைஞர்கள் குடியிருப்பு மக்களிடமிருந்து பணம் திரட்டி இந்த விழா ஏற்பாட்டடை செய்துவந்தனர்.
# 2018 ஆம்பலாப்பட்டு வன்முறை

## பின்னணி

### கிராம மக்களுக்கு இடையே கைகலப்பு

சில தலித் கிராமவாசிகள் 2018 சனவர் முதல் நாளன்று நள்ளிரவு 12.30 மணியளவில் ஆதிக்க சாதியினர் கள்ளர் குழுவைச் சேர்ந்த இளைஞர்கள் தங்கள் குடியிருப்பின் நுழைவாயிலுக்கு அருகில் நிற்பதைக் கண்டனர். இந்த நபர்கள் கிராமத்தின் வடக்கு பகுதியில், சுமார் 3 கிமீ தொலைவில் உள்ள ஒரு குடியிருப்பில் இருந்து வந்தனர். தலித் கிராம மக்கள் கொண்டாட்டத்திற்காக கட்டிய வளைவை அகற்ற அவர்கள் வலியுறுத்தியுள்ளனர். இதனால் இரு பிரிவினருக்கும் இடையே கைகலப்பு ஏற்பட்டு தலித் ஒருவர் காயம் அடைந்தார். சண்டை விரைவில் முடிவுக்கு வந்தது. ஆதிக்க சாதியினர், "நீங்கள் ஏன் கால்சராய், சட்டை அணிகிறீர்கள்?" என்று கத்தியதாக கூறப்படுகிறது. தாழ்த்தபட்ட நாய்களான நீங்கள் ஏன் புத்தாண்டு கொண்டாட வேண்டுகிறீர்கள்? என அவர்களின் தாக்குதல்களின் போது சொன்னார்கள்.  
கும்பல் தாக்கியதலில் ஈடுபட்டபோது பெண்கள் பீதியில் வீடுகளுக்குள் சென்று பூட்டிக் கொண்டிருக்கும் போது தலித் ஆண்கள் தங்கள் குடும்பங்களை விட்டுவிடுமாறு தாக்குபவர்களிடம் கெஞ்சினார்கள். தலித்துகளுக்கு "பாடம்" கற்பிக்க நடத்தப்பட்ட இந்தத் தாக்குதல் முப்பது நிமிடங்கள் நீடித்தது. The sound system was also reportedly destroyed.  
இந்த தாக்குதலை கண்டித்து திருவள்ளூர் பேருந்து நிலையம் முன்பு தமிழ்நாடு தீண்டாமை ஒழிப்பு முன்னணியினர் ஆர்ப்பாட்டம் நடத்தினர்.
# 2018 ஆம்பலாப்பட்டு வன்முறை

## கைதுகள்

தாக்குதலுக்கு இரண்டு நாட்களுக்குப் பிறகு கள்ளர் சமூகத்தைச் சேர்ந்த 6 பேர் தாக்குதல்களுக்காக கைது செய்யப்பட்டனர்.
# 2018 ஆம்பலாப்பட்டு வன்முறை

## விசாரணைகள்

மதுரையைச் சேர்ந்த எவிடன்ஸ் என்ற தன்னார்வ தொண்டு நிறுவனத்தின் நிறுவனர் கதிர் கூறுகையில், இந்த பகுதியில் உள்ள கிராமங்களின் சமூக அமைப்பு சலனமற்ற நிலையில் இருந்தாலும் சாதி பாகுபாடு ஆழமாக வேரூன்றியுள்ளது. அப்பகுதியில் பல இடதுசாரி கட்சிகளின் தலையீடும் சமீப காலங்களில் தாக்குதல்கள் குறைந்ததற்கான காரணமாக இருக்கலாம் என்றும் அவர் கூறினார். தலித்துகள் தங்களுக்கு எதிரான பாகுபாட்டுக்கு எதிராக பேசும்போது அல்லது பொருளாதாரத்தில் முன்னேறும் போது இந்த தாக்குதல்கள் பொதுவாக நிகழ்கின்றன என்றார். இந்த தலித் குடியிருப்பில் நல்ல அரசு பதவிகளில் உள்ளவர்கள் அதிகம் என்பதால் சமூகம் தாக்கப்பட்டது என்றார்.
# 2018 ஆம்பலாப்பட்டு வன்முறை

## மேலும் பார்க்கவும்

- 2004 காளப்பட்டி வன்முறை
- 2012 தருமபுரி வன்முறை
# பரேசினசு

***பரேசினசு*** (*Paraechinus*) என்பது முள்ளெலிப் பேரினமாகும். இந்த பேரினத்தினைச் சார்ந்த சிற்றினங்கள் அளவில் சிறியவை இரவாடி வகையின. இந்த பேரினத்தின் கீழ் நான்கு சிற்றினங்கள், வட ஆப்பிரிக்கா, மத்திய கிழக்கு மற்றும் தெற்காசியாவிலில் காணப்படுகின்றன.  
- பாலைவன முள்ளெலி (*பரேசினசு ஏதியோபிகசு*)
- பிரான்டின் முள்ளெலி (*பரேசினசு கைபோமெலாசு*)
- இந்திய வெளிர் முள்ளெலி (*பரேசினசு மைக்ரோபசு*)
- சென்னை முள்ளெலி (*பரேசினசு நுடிவென்ட்ரிசு*)
# குக்குப்

**குக்குப்**, (மலாய்: *Kukup*; ஆங்கிலம்: *Kukup*; சீனம்: 龟咯); ஜாவி: كوكوڤ) என்பது மலேசியா, ஜொகூர் மாநிலத்தில், பொந்தியான் மாவட்டத்தில் அமைந்து உள்ள ஒரு மீன்பிடி நகரம்.  
இந்த நகரம் பொந்தியான் நகரத்தில் இருந்து 21 கி.மீ.; ஜொகூர் பாரு மாநகரத்தில் இருந்து 59 கி.மீ. தொலைவில் அமைந்துள்ளது.  
இது ஒரு மீன்பிடி கிராம நகரம். இந்த நகரம் கடல் நீருக்கு மேல் கட்டப்பட்ட மிதவைக் கடல் உணவு உணவகங்களுக்கு பிரபலமானது. கடல் உணவு வகைகளை ருசிக்க சிங்கப்பூர் மக்கள் இந்த நகருக்கு அதிக எண்ணிக்கையில் வருகின்றனர். இந்த நகரத்தை இந்தோனேசியாவில் உள்ள தஞ்சோங் பாலாய் எனும் துறைமுகத்தைப் படகுச் சேவைகள் இணைக்கின்றன.  
சிங்கப்பூருக்கும் குக்குப் நகருக்கும் இடையில் படகுச் சேவையை ஆரம்பிக்க மலேசிய அரசாங்கம் தீர்மானித்துள்ளது. சுற்றுப்பயணிகள் துவாஸ் நகரில் இருந்து குக்குப் நகருக்கு சிரமம் இல்லாமல் செல்ல, படகுச் சேவைகள் வழிவகுக்கும் என்று மலேசிய உள்துறை அமைச்சர் தெரிவித்துள்ளார்.
# குக்குப்

## வரலாறு

1870-ஆம் ஆண்டுகளில், அப்போதைய ஜொகூர் சுல்தான் சுல்தான் சர் அபு பாக்கார் (Sultan Sir Abu Bakar), ஜொகூர் மாநிலத்தின் தென்மேற்கு கடற்கரைப் பகுதிகளை மேம்படுத்த சையட் முகமட் அலி அலாஸ்கோப் (Syed Muhamed Bin Ali Alsagof) என்பவருக்கு அனுமதி வழங்கினார்.  
சையட் முகமட் அலி என்பவர் அன்றைய காலத்தில் சிங்கப்பூர், மலாயா நாடுகளில் பிரபலமான வணிகர். அரபு நாட்டில் இருந்து வணிகம் செய்து வந்தவர். அதன் பின்னர்தான் குக்குப் நிலப்பகுதி செழிப்பு அடைந்தது.
# குக்குப்

## கான்ஸ்டான்டினோபிள் தோட்டம்

1870-ஆம் ஆண்டுகளில் ஜொகூர் மாநிலத்தின் குக்குப் பகுதியில் ஒரு தோட்டம் இருந்தது. அதன் பெயர் கான்ஸ்டான்டினோபிள் தோட்டம் (Constantinople Estate). பரப்பளவு 60,000 ஏக்கர். இந்தத் தோட்டத்தை உருவாக்கியவர் சையட் முகமட் அலி அலாஸ்கோப்.  
குக்கூப் கான்ஸ்டான்டினோபிள் தோட்டம் ஒரு பள்ளத்தாக்குப் பண்ணை ஆகும். அங்கே மிளகு, வெற்றிலை, சவ்வரிசி, தேங்காய், ரப்பர், காபி, அன்னாசி, கொக்கோ, மூலிகைச் செடிகள் போன்றவை பயிர் செய்யப் பட்டன.  
ஜொகூரில் ஏற்கனவே இருந்த மலாய்க்காரர்கள், சீனர்கள் பலர் வேலை செய்ய அங்கு அழைத்து வரப் பட்டார்கள். சீனர்கள் பெரும்பாலும் அன்னாசி பயிர் விளைவித்தார்கள்.
# குக்குப்

## கான்ஸ்டான்டினோபிள் தோட்டம்

### தமிழர்களின் பங்களிப்பு

ரப்பர், கொக்கோ, வெற்றிலை, மிளகு பயிர் செய்வதற்காகத் தமிழர்கள் கொண்டு வரப் பட்டார்கள். தமிழர்களில் பெரும்பாலோர் சிங்கப்பூர் துறைமுகத்தில் வேலை செய்தவர்கள்.  
மேலும் பலர் மூவார், மலாக்கா, குளுவாங் பகுதிகளில் இருந்து கொண்டு வரப் பட்டார்கள். ஒரு காலக் கட்டத்தில் ஏறக்குறைய 1500 தமிழர்கள் அந்தத் தோட்டத்தில் வேலை செய்து இருக்கிறார்கள்.
# குக்குப்

## கான்ஸ்டான்டினோபிள் தோட்டம்

### பண அட்டைகளில் தமிழ்

கான்ஸ்டான்டினோபிள் தோட்டத்தில் வேலை செய்தவர்கள் பயன்படுத்துவதற்கு பண அட்டைகள் அச்சிடப் பட்டன. 25 சென், 50 சென், 1 டாலர், 2 டாலர் என பண அட்டைகள். அந்தப் பண அட்டைகளில் இருபத்தைந்து சென்று; அன்பது சென்று; ஒரு றிங்கி; இரண்டு றிங்கி என தமிழில் குறிக்கப்பட்டு இருந்தன.  
'இந்தப் பண அட்டையைக் கொண்டு வருபவர்களுக்கு ரொக்கப் பணம் வழங்கப்படும்’ (Pembayaran Tunai Kepada Kuli-kuli Yang Membawa nota ini) என்றும்; 1 May ’1878 மே 1’ என்றும் அந்தப் பண அட்டைகளில் பதிவுகள் செய்யப்பட்டு உள்ளன.
# குக்குப்

## கான்ஸ்டான்டினோபிள் தோட்டம்

### 40 ஆண்டுகள் பயன்பாடு

இந்த பண அட்டைகள் குக்கூப், ஜொகூர் பாரு பகுதிகளில் 40 ஆண்டுகள் பயன்படுத்தப் பட்டன. 1917-ஆம் ஆண்டு, அந்தப் பண அட்டைகள் பயன்பாட்டில் இருந்து மீட்டுக் கொள்ளப் பட்டன. அண்மையில் 50 சென் பண அட்டை, 45,000 ரிங்கிட்dஇற்கு சிங்கப்பூரில் ஏலத்திற்கு விடப் பட்டது.  
கான்ஸ்டான்டினோபிள் தோட்டப் பண அட்டைகள் துவான் சையத் முஹம்மது பின் அஹ்மத் அல்சகோப் தோட்டங்களுக்குள் பயன்படுத்தப்பட்ட தனியார் பணநோட்டுகள் ஆகும். தன் சொந்த நாணயத்தை வெளியிடும் உரிமை 1870-களில் ஜொகூர் அரசாங்கத்தால் துவான் சையத் முஹம்மது பின் அஹ்மத் அல்சகோப் அவர்களுக்கு வழங்கப்பட்டது. இந்தப் பண நோட்டுகள் சிங்கப்பூரில் உள்ள அல் சயீதி அச்சகத்தால் அச்சடிக்கப்பட்டன.
# கெமிஎக்கினிசு

***கெமிஎக்கினிசு*** (*Hemiechinus*) என்பது முள்ளெலி பேரினமாகும். இது மத்திய மற்றும் தெற்காசியாவில் காணப்படும். இப்பேரினத்தின் கீழ் இரண்டு சிற்றினங்கள் உள்ளன.
# கெமிஎக்கினிசு

## சிற்றினங்கள்

- நீள் காது முள்ளெலி (*கெமிஎக்கினிசு* *ஆரிடசு*)
- இந்திய நீள்காது முள்ளெலி (*கெமிஎக்கினிசு* *காலரிசு* )
# தவ்லீன் சிங்

**தவ்லீன் சிங்** (Tavleen Singh பிறப்பு 1950) ஓர் இந்தியக் கட்டுரையாளர், அரசியல் நிருபர் மற்றும் எழுத்தாளர் ஆவார்.
# தவ்லீன் சிங்

## சுயசரிதை

சிங் முசோரியில் 1950 இல் சீக்கிய குடும்பத்தில் பிறந்தார். இவர் வெல்ஹாம் பெண்கள் பள்ளியில் படித்தார். இவர் 1969 இல் புது தில்லி பாலிடெக்னிக்கில் குறுகிய கால இதழியல் படிப்பைப் படித்தார். *அவர் சிம்லாவில் உள்ள செயின்ட் பேட் கல்லூரியில்* பட்டம் பெற்றார்.  
இவர் இந்தியாவில் தனது கல்வியை முடித்துவிட்டு, *ஈவினிங் மெயில்*, ஸ்லோ ஆகியவற்றில் (இங்கிலாந்து) அறிக்கையிடல் பணியுடன் தனது தொழில் வாழ்க்கையைத் தொடங்கினார், அங்கு வெஸ்ட்மின்ஸ்டர் பிரஸ்/தாம்சன் பயிற்சித் திட்டத்தின் கீழ் இரண்டரை ஆண்டுகள் பணிபுரிந்து பயிற்சி பெற்றார்.  
சிங் 1974 இல் *தி ஸ்டேட்ஸ்மேனில்* ஒரு பத்திரிக்கையாளராகப் பணியாற்ற இந்தியா திரும்பினார். 1982 இல் *தி டெலிகிராப்பில்* சிறப்பு நிருபராக சேர்ந்தார். 1985 மற்றும் 1987 இல் லண்டன் *சண்டே டைம்ஸின்* தெற்காசிய பத்திரிகையாளரானார்.  
பின்னர், சுதந்திர எழுத்தாளர் *ஆனார் மற்றும்* இந்தியா டுடே மற்றும் *தி இந்தியன் எக்ஸ்பிரசு ஆகியவற்றில்* எழுதத் தொடங்கினார்.
# தவ்லீன் சிங்

## தனிப்பட்ட வாழ்க்கை

இவரது மகன், எழுத்தாளரான அடிச் தாசீர், முன்னாள் பாகிஸ்தான் அரசியல்வாதி சல்மான் தாசீருடன் திருமணத்திற்கு புறம்பான உறவில் இருந்தார்.
# தவ்லீன் சிங்

## படைப்புகள்

- *காஷ்மீர்: எ டிராஜடி ஆஃப் எரர்ஸ். வைகிங்* *வைக்கிங்*, 1995. .
- *லாலிபாப் ஸ்ட்ரீட்: ஒய் இண்டியா வில் சர்வைவ் ஹெர் பொலிடீசியன்ஸ்* . வைக்கிங், 1999.ஐஎஸ்பிஎன்&nbsp;0-670-88838-9 .
- *ஃபிஃப்த் காலம்* . வைக்கிங், .
- *பொலிடிக்கல் அண்ட் இன்கரக்ட்:தெ ரியல் இண்டியா, வார்ட்ஸ் அண்ட் வால்* . ஹார்பர்கோலின்ஸ். 2008.ஐஎஸ்பிஎன்&nbsp;81-7223-712-X .
- *தர்பார்* . ஹாசெட், 2012.ஐஎஸ்பிஎன்&nbsp;978-93-5009-444-0 .
- *இண்டியாஸ் புரோக்கன் டிரைஸ்ட்* . ஹார்பர்கோலின்ஸ், 2016.ஐஎஸ்பிஎன்&nbsp;978-9351777571
- *மேசியா மோடி: எ டேல் ஆஃப் கிரேட் எக்ஸ்பெட்டேசன்ஸ்*, 2020
# இன்கியுமன்சு (தொலைக்காட்சி தொடர்)

**இன்கியுமன்சு** என்பது ஏபிசி தொலைக்காட்சிக்காக இசுகாட் பக் என்பவரால் உருவாக்கப்பட்ட ஒரு அமெரிக்க நாட்டு அதிரடி சாகச மீநாயகன் தொலைக்காட்சி நாடகத் தொடர் ஆகும்.
இது இதே பெயரில் வெளியான மார்வெல் காமிக்ஸ் கதாபாத்திரங்களை மையமாக கொண்டு தயாரிக்கப்பட்டுள்ளது.  
இது மார்வெல் திரைப் பிரபஞ்சத்தில் அமைக்கப்பட்டுள்ளது, மற்றும் இதன் உரிமைகள் பிற மற்ற தொலைக்காட்சித் தொடர்களை அங்கீகரிக்கிறது. இந்தத் தொடர் பிளாக் போல்ட்டை மையமாகக் கொண்டது, அன்சன் மவுண்ட் மற்றும் மனிதாபிமானமற்ற அரச குடும்பத்தின் மற்ற உறுப்பினர்களால் சித்தரிக்கப்பட்டது. இந்தத் தொடரை ஏபிசி ஸ்டுடியோஸ், மார்வெல் தொலைக்காட்சி மற்றும் டெவிலினா புரொடக்சன்சு ஆகிய நிறுவனங்கள் இணைந்து தயாரிக்க, அன்சன் மவுண்ட், செரிண்டா சுவான், கென் லியூங், எமே இக்வாகோர், இசபெல் கார்னிஷ், எலன் வோக்லோம் மற்றும் இவான் ரியோன் ஆகியோர் நடித்துள்ளார்கள்.  
இது 2014 ஆம் ஆண்டில் மார்வெல் ஸ்டுடியோஸ் நிறுவனத்தால் அவர்களின் மார்வெல் திரைப் பிரபஞ்சத்தின் மூன்றாம் கட்ட படங்களின் ஒரு பகுதியாக உருவாக்க அறிவித்தது, பின்னர் சில காரணங்களால் இந்த தொடர் ஏஜென்ட்ஸ் ஒப் ஷீல்ட் என்ற தொடரில் அறிமுகப்படுத்தப்பட்டது.  
இந்த தொடர் முதலில் செப்டம்பர் 1, 2017 அன்று ஐமாக்சு திரைகளில் ஒளிபரப்பானது, இதுவே முதல் நேரடி ஐமாக்சு தொலைக்காட்சித் தொடர் ஆகும். அதை தொடர்ந்து செப்டம்பர் 29 அன்று ஏபிசி தொலைக்காட்சியில் ஒளிபரப்பாகி சாதகமற்ற விமர்சனங்கள் மற்றும் குறைந்த தொலைக்காட்சி மதிப்பீடுகளை பெற்று நவம்பர் 10, 2017 அன்று எட்டு அத்தியாயங்களுடன் நிறைவுபெற்றது.
# விக்கிப்பீடியா:Statistics/weekly/21-Nov-2021
# குக்குப் தீவு

**குக்குப் தீவு** (மலாய்: *Pulau Kukup*; ஆங்கிலம்:*Kukup Island*) என்பது மலேசியா, ஜொகூர் மாநிலத்தில், பொந்தியான் மாவட்டத்தில் குக்குப் மீன்பிடி கிராமத்திற்கு அருகில் அமைந்து உள்ள ஒரு சிறிய தீவாகும்.  
மலேசியத் தீபகற்பப் பெருநிலத்தில் இருந்து ஏறக்குறைய 1 கி.மீ. தொலைவில் அமைந்து உள்ளது. அண்மைய காலங்களில் இந்தத் தீவு சுற்றுலா நகரமாகப் பிரபலம் அடைந்து வருகிறது.  
இந்தத் தீவைப் ***புலாவ் குக்குப்*** என்று அதன் அசல் பெயரிலேயே, மலேசியாவில் வாழும் தமிழர்கள் அழைக்கிறார்கள். *புலாவ்* என்றால் மலேசிய மொழியில் *தீவு* என்று பொருள். மக்கள் வசிக்காத கண்டல் (*mangrove*) காட்டுத் தீவுகளில், உலகின் இரண்டாவது பெரிய தீவாகக் குக்குப் தீவு விளங்குகிறது.
# குக்குப் தீவு

## வரலாறு

குக்குப் தீவின் வரலாறு உண்மையில் ஒரு தனித்துவமான வரலாற்றைக் கொண்டுள்ளது. தொடக்கத்தில், இந்தத் தீவு ஒரு தொலைதூரக் காட்டுப் பகுதியாக இருந்தது. சிறப்பாகச் சொல்வதற்கு எதுவும் இல்லாமல் இருந்தது.  
1990-ஆம் ஆண்டிற்குப் பின்னர் அந்தத் தீவில் தனித்துவமான, விசித்திரமான பல்லுயிரிகள் இருப்பதாக அறியப்பட்டது. அதன் பின்னர்அறிவியலாளர்கள் மற்றும் ஆராய்ச்சியாளர்கள் அந்தத் தீவின் மீது ஆர்வம் காட்டினர்கள்.  
பின்னர் அந்தத் தீவு அரிய பல்லுயிர்களின் பாதுகாப்பு வாழ்விடமாகப் புனரமைப்புச் செய்யப்பட்டது. இதன் விளைவாக, ஜொகூர் மாநில வனப்பூங்கா சட்டத்தின் (*Johor State Park Corporation Enactment*) அடிப்படையில், குக்குப் தீவு மார்ச் 27, 1997-இல் தேசிய பூங்காவாக மாற்றப் பட்டது.
# குக்குப் தீவு

## வரலாறு

### ராம்சார் ஒப்பந்தம்

**ராம்சார் ஒப்பந்தம்** என்பது ஈரநிலங்களுக்கான ஒப்பந்தம். பன்னாட்டு முக்கியத்துவம் வாய்ந்த ஈரநிலங்களின் சூழலியல் தன்மையைத் தக்க வைப்பதற்கும் சிறந்த பயன்பாட்டினை உறுதி செய்வதற்கும் ஏற்படுத்தப்பட்ட ஒப்பந்தம் ஆகும்..  
இந்த ஒப்பந்தம் 1971-இல் ராம்சார் என்ற இடத்தில் ஈரான் நாட்டின் சுற்றுச்சூழல் துறையால் ஏற்படுத்தப்பட்டது. 1975 முதல் நடைமுறைக்குக் கொண்டு வரப்பட்டது.
# குக்குப் தீவு

## வரலாறு

### மலேசியாவில் ராம்சார் ஈரநிலங்கள்

இந்த ஒப்பந்தம் 1971-இல் ராம்சார் என்ற இடத்தில் ஈரான் நாட்டின் சுற்றுச்சூழல் துறையால் ஏற்படுத்தப்பட்டது. 1975 முதல் நடைமுறைக்குக் கொண்டு வரப்பட்டது. மலேசியாவில் 1995-ஆம் ஆண்டு நடைமுறைக்கு வந்தது.  
மலேசியாவில் தற்போது 134,182 ஹெக்டேர் பரப்பளவைக் கொண்ட ஏழு ராம்சார் தளங்கள் உள்ளன. அனைத்துலக அளவில் முக்கியத்துவம் வாய்ந்த ஈரநிலங்களாக அதிகாரப் பூர்வமாக அறிவிக்கப்பட்டு உள்ளன.
# குக்குப் தீவு

## அமைப்பு

மலாக்கா நீரிணைக்கும்; குக்குப் நீரிணைக்கும் இடையில் குக்குப் தீவு அமைந்து உள்ளது. மலாக்கா நீரிணையில் இருந்து வீசும் பலத்த புயல் காற்றைத் தடுத்து நிறுத்த உதவும் ஒரு தாங்கலாகவும் இந்தத் தீவு விளங்குகின்றது.  
இந்த தீவுக்கு அருகில் மற்றும் ஒரு தீவு. அதன் பெயர் வாழைத் தீவு (*Pulau Pisang*). பொந்தியான் கிச்சில் நகரத்தில் இருந்து சுமார் 12 கிலோமீட்டர் தொலைவில் வாழைத் தீவு உள்ளது. ஒரு காலக் கட்டத்தில் இந்தத் தீவில் நிறைய வாழை மரங்கள் இருந்தன. காட்டுக் குரங்குகளின் சொர்க்க லோகம் என்றும் சொல்லப் பட்டது.
# குக்குப் தீவு

## அமைப்பு

### சர்ச்சைக்குரிய வாழைத் தீவு

ஆனால் இப்போது மலேசியா - சிங்கப்பூர் நாடுகளின் சர்ச்சைக்குரிய தீவாக வாழைத் தீவு விளங்குகிறது. இந்தத் தீவு மலேசியாவிற்குச் சொந்தமாக உள்ளது. ஆனாலும் சிங்கப்பூர் அரசு அங்கே ஒரு கலங்கரை விளக்கத்தை கட்டிப் பராமரித்து வருகிறது. அதன் பெயர் புலாவ் பீசாங் கலங்கரை விளக்கம் (*Pulau Pisang Lighthouse*). பரபரப்பான சிங்கப்பூர் நீரிணையின் மேற்கு நுழைவாயிலில் கப்பல்களை வழிநடத்தும் கலங்கரை விளக்கமாக விளங்குகிறது.  
கலங்கரை விளக்கம் கட்டப் படுவதற்கு, 1900-ஆம் ஆண்டில், ஜொகூர் சுல்தான் இப்ராகிம் அவர்களுக்கும்; பிரித்தானிய சிங்கப்பூர் காலனித்துவ அரசுக்கும் இடையே ஓர் ஒப்பந்தம் செய்துகொள்ளப்பட்டு உள்ளது.
# குக்குப் தீவு

## நிலவியல்

குக்குப் தீவு பெரும்பாலும் சேறு கலந்த சதுப்பு நிலங்களைக் கொண்டது. காண்டா நண்டுகள்; சேற்றுத் தாவிகள் (*mudskippers*) போன்றவற்றின் உறைவிடம். தவிர காட்டுப்பன்றிகள், குரங்குகள் என பல்வேறு வனவிலங்குகளுடன்; வலசை போகும் அபூர்வமான பறவைகளின் புகலிடம். விதம் விதமான தேனீக்களும் பல்லாயிரம் ஆண்டுகளாக வாழ்ந்து வருகின்றன.  
கடற்கரைச் சதுப்பு நிலக் காடுகள் என்றால் பெரும்பாலும் காண்டா மரங்கள் நிறைந்த காடுகளைக் குறிக்கும். அந்த வகையில் இந்தக் குக்குப் தீவும் ஒரு சாதனை படைக்கிறது. மக்கள் வசிக்காத காண்டாக் காட்டுத் தீவுகளில், உலகின் இரண்டாவது பெரிய தீவாக, இந்த குக்குப் தீவு விளங்குகிறது.  
மலேசிய நாட்டின் மொத்த சதுப்புநிலக் காடுகளில் முக்கால்வாசிப் பகுதி, இந்தக் குக்குப் தீவில் உள்ளன. ஏறக்குறைய 647 ஹெக்டேர் சதுப்புநிலக் காடுகள்.
# குக்குப் தீவு

## நிலவியல்

### வலசைப் பறவைகளின் தற்காலிகச் சரணாலயம்

இந்த தீவு வலசை போகும் ராம்சார் பறவைகளுக்கு தங்கிச் செல்லும் சொர்க்கபுரி ஆகும். அங்கே மனித நடமாட்டமும் மனித அச்சுறுத்தலும் இல்லை. அதனால் அந்தத் தீவு வலசைப் பறவைகளின் தற்காலிகச் சரணாலயம்.  
ஆஸ்திரேலியாவின் வெப்பமான காலத்தில், அங்கு வாழும் பறவைகள் குளிர்ந்த வட ஆசிய நிலப் பகுதிகளுக்கு இடம்பெயர்ந்து செல்வது வழக்கம். அப்படி நெடுந்தூரம் பயணம் செய்யும் போது அந்தப் பறவைகள், இந்த குக்குப் தீவில் தற்காலைமாக அடைக்கலம் பெறுகின்றன.
# குக்குப் தீவு

## நிலவியல்

### அழிந்து வரும் உரினங்களின் புகலிடம்

பறக்கும் நரி என்று சொல்லப்படும் பழ வௌவால் (*Flying Fox Pteropus vampyrus*); நீர்நாய்கள் (*Smooth Otter Lutra perspicillata*); தாடி காட்டுப் பன்றிகள் (*Bearded Pig Sus barbatus*); நீண்ட வால் நண்டுண்ணிக் குரங்குகள் (*Long-tailed Macaque Macaca fascicularis*); போன்ற அரிதான உயிரினங்களைக் குக்குப் தீவின் ஈரநிலம் வாழ்வளிக்கின்றது. இந்த உயிரினங்கள் அனைத்தும் உலகளாவிய நிலையில் மனித அச்சுறுத்தல்களால் பாதிக்கப்படும் உயிரினங்களாகும்.  
குக்குப் தீவு, மலேசியாவில் முக்கியமான பறவைப் பகுதிகளில் ஒன்றாக அடையாளம் காணப்பட்டுள்ளது. இங்கு 76 வகையான பறவைகள் உட்பட 12 வகையான விலங்கினங்கள் வாழ்கின்றன.
# அஜ்ஜன அள்ளி

**அஜ்ஜனஅள்ளி** (*Ajjanahalli*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், பென்னாகரம் வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643649. இது அஜ்ஜனஅள்ளி ஊராட்சிக்கு உட்பட்டது.
# அஜ்ஜன அள்ளி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 45 கிலோமீட்டர் தொலைவிலும், பாப்பிரெட்டிப்பட்டியில் இருந்து 15 கிலோமீட்டர் தொலைவிலும் உள்ளது.
# அஜ்ஜன அள்ளி

## மக்கள் வகைப்பாடு

2011 மக்கள் தொகை கணக்கெடுப்பின்படி இந்த ஊரில் 2,609 வீடுகளும் 10,481 மக்களும் வாழ்கின்றனா். இதில் 5,774 ஆண்களும், 4,707 பெண்களும் ஆவா்.
# ஆண்டார அள்ளி

**ஆண்டாரஅள்ளி** (*Andarahalli*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், பென்னாகரம் வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643631. இது மாதேஅள்ளி ஊராட்சிக்கு உட்பட்டது.
# ஆண்டார அள்ளி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 15 கிலோமீட்டர் தொலைவிலும், பாப்பிரெட்டிப்பட்டியில் இருந்து 22 கிலோமீட்டர் தொலைவிலும், சென்னையில் இருந்து 297 கிலோமீட்டர் தொலைவிலும் உள்ளது.
# ஆண்டார அள்ளி

## மக்கள் வகைப்பாடு

2011 மக்கள் தொகை கணக்கெடுப்பின்படி இந்த ஊரில் 32 வீடுகளும் 132 மக்களும் வாழ்கின்றனா். இதில் 73 ஆண்களும், 59 பெண்களும் என்றும் உள்ளது. கல்வியறிவு பெற்றவர்கள் விகிதம் 55.3 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# அஞ்சே அள்ளி

**அஞ்சேஅள்ளி** (*Anjehalli*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், பென்னாகரம் வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643642. இது அஞ்சேஹள்ளி ஊராட்சிக்கு உட்பட்டது.
# அஞ்சே அள்ளி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 28 கிலோமீட்டர் தொலைவிலும், பாப்பிரெட்டிப்பட்டியில் இருந்து 4 கிலோமீட்டர் தொலைவிலும், சென்னையில் இருந்து 316 கிலோமீட்டர் தொலைவிலும் உள்ளது.
# அஞ்சே அள்ளி

## மக்கள் வகைப்பாடு

2011 மக்கள் தொகை கணக்கெடுப்பின்படி இந்த ஊரில் 2178 வீடுகளும் 9016 மக்களும் வாழ்கின்றனா். இதில் 4683 ஆண்களும், 4333 பெண்களும் என்றும் உள்ளது. கல்வியறிவு பெற்றவர்கள் விகிதம் 48.1 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# அரகாசன அள்ளி

**அரகாசனஅள்ளி** (*Arakasanahalli*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், பென்னாகரம் வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643653. இது அரகாசனஹள்ளி ஊராட்சிக்கு உட்பட்டது.
# அரகாசன அள்ளி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 21 கிலோமீட்டர் தொலைவிலும், பென்னாகரத்தில் இருந்து 14 கிலோமீட்டர் தொலைவிலும், சென்னையில் இருந்து 313 கிலோமீட்டர் தொலைவிலும் உள்ளது.
# அரகாசன அள்ளி

## மக்கள் வகைப்பாடு

2011 மக்கள் தொகை கணக்கெடுப்பின்படி இந்த ஊரில் 1169 வீடுகளும் 4767 மக்களும் வாழ்கின்றனா். இதில் 2524 ஆண்களும், 2233 பெண்களும் என்றும் உள்ளது. கல்வியறிவு பெற்றவர்கள் விகிதம் 49.7 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# அரகாசன அள்ளி

## ஊரில் உள்ள கோயில்கள்

- அரகாசனஅள்ளி பட்டாளம்மன் கோயில்
# ரமா மேத்தா

**ரமா மேத்தா** (**Rama Mehta)** இந்திய சமூகவியலாளர் மற்றும் எழுத்தாளர் ஆவார். எல்லாவற்றிற்கும் மேலாக 1977 ஆம் ஆண்டு இவர் எழுதிய *இன்சைடு தி அவேலி* நாவலுக்காக நினைவுகூரப்படுகிறார். நடுத்தர மற்றும் உயர் வகுப்பைச் சேர்ந்த பெண்கள் எதிர்கொள்ளும் பாரம்பரியத்திற்கும் நவீன வாழ்க்கைக்கும் இடையிலான மோதலை இந்த நாவல் சித்தரிக்கிறது. சந்தேகத்திற்கு இடமின்றி ஆசிரியரின் அனுபவத்தையும் பிரதிபலிக்கிறது. இந்த புத்தகம் 1979 ஆம் ஆண்டு ஆங்கில மொழிப் படைப்புகளுக்கான சாகித்ய அகாடமி விருதை வென்றது.  
இவரது முந்தைய படைப்புகளில் *ராமு, எ இசுடோரி ஆஃப் இந்தியா* (1966) மற்றும் *தி லைஃப் ஆஃப் கேசாவ்* (1969) ஆகியவை அடங்கும். இரண்டுமே சிறுவர்களுக்கான கல்வியின் முக்கியத்துவத்தை வலியுறுத்துகின்றன. கண்காட்சிக்குச் செல்வதற்காகப் பள்ளியில் ஒரு நாளைத் தவறவிட்ட பிறகு பெற்றோர்களின் இதயப்பூர்வமான ஏமாற்றத்தைக் காணும் வரை, ராமு தனக்காகத் தன் பெற்றோர் செய்த தியாகங்களைப் புரிந்து கொள்வதேயில்லை.  
மேத்தாவின் விமர்சனக் கட்டுரையான மேற்கத்திய கல்வி படித்த இந்துப் பெண் (1970) என்ற கட்டுரையில் சுதந்திரத்தின் போது நன்றாகப் படித்த ஆங்கிலம் பேசும் இருபதுகளில் இருந்த பெண்கள் ஆங்கிலம் பேசாத அவர்களின் தாய்மார்களுக்கு இடையே இருந்த வேறுபாட்டை விவரிக்கிறது. இவரது *விவாகரத்து செய்யப்பட்ட இந்து பெண்* (1975) விவாகரத்தை ஒரு பெண் ஏற்றுக்கொள்வதால் ஏற்படும் தீமைகளை வெளிப்படுத்துகிறது.
# அனாமிகா (கவிஞர்)

**அனாமிகா** (*Anamika*) இந்தியாவைச் சேர்ந்த ஒரு கவிஞர் ஆவார். சமூக சேவகர் நாவலாசிரியர் என்ற பன்முகங்களுடன் சமகால கவிஞராக இவர் இயங்குகிறார். படைப்புகளை இந்தியிலும் விமர்சனங்களை ஆங்கிலத்திலும் எழுதி வருகிறார்.
# அனாமிகா (கவிஞர்)

## ஆரம்ப வாழ்க்கை மற்றும் கல்வி

அனாமிகா 1961 ஆம் ஆண்டு ஆகத்து மாதம் 17 அன்று பீகாரில் உள்ள முசாபர்பூரில் பிறந்தார். தில்லியில் உள்ள டீன் மூர்த்தி பவனில் ஒரு சமகால ஆராய்ச்சியாளராக இவரது தற்போதைய தலைப்பு " சமகால பிரித்தானிய மற்றும் இந்தி கவிதைகளில் பெண்களின் ஒப்பீட்டு ஆய்வு". என்பதாகும்.
# அனாமிகா (கவிஞர்)

## விருதுகள்

- 2020 - *டோக்ரி மேயின் திகந்த் 'தேர் கதா*' கவிதைக்காக சாகித்ய அகாடமி விருது
# 2005 ராமஜென்மபூமி தாக்குதல்

**2005 ராமஜென்மபூமி தாக்குதல்**, 2005 சூலை 5 அன்று இந்தியாவின் உத்தரப் பிரதேச மாநிலத்தின் அயோத்தியில் உள்ள ராம ஜென்ம பூமியில் உள்ள இராமர் கோயிலுக்குள் புகுந்து தாக்குவதற்கான துப்பாக்கிகள், கையெறி குண்டுகளுடன் நுழைந்த லஷ்கர்-ஏ-தொய்பா தீவிரவாதிகளை மத்திய சேமக் காவல் படையினர் எதிர்த்து தாக்கியதில் 5 தீவிரவாதிகள் உட்பட, பொதுமக்களில் ஒருவரும் கொல்லப்பட்டனர். 3 சேமக் காவல் படையினரும், பொதுமக்களில் மூவர் படுகாயமடைந்தனர்.
# 2005 ராமஜென்மபூமி தாக்குதல்

## தீர்ப்பு

ராமஜென்மபூமி தாகுதல் வழக்கில் 2019 சூன் 18 அன்று அலகாபாத் சிறப்பு நீதிமன்றம் வழங்கியது. இந்த வழக்கில் தீவிரவாதிகளுக்கு துணைபோன இந்திய இசுலாமியர்களில் நால்வருக்கு ஆயுள் தண்டனை மற்றும் ரூபாய் 2.4 இலட்சம் அபராம் விதித்தது.
# 2005 ராமஜென்மபூமி தாக்குதல்

## இதனையும் காண்க

- இந்தியாவில் பயங்கரவாத தாக்குதல்களின் பட்டியல்
# டேர்டெவில் (தொலைக்காட்சித் தொடர்)

**டேர்டெவில்** என்பது அமெரிக்க நாட்டு அதிரடி குற்றப்புனைவு மீநாயகன் தொலைக்காட்சி நாடகத் தொடர் ஆகும். இந்த தொடர் நெற்ஃபிளிக்சு என்ற ஓடிடி தளத்திற்காக 'ட்ரூ கோடார்ட்' என்பவரால், இதே பெயரில் வெளியான மார்வெல் வரைகதை கதாபாத்திரத்தை மையமாக கொண்டு உருவாக்கப்பட்டது.  
இது மார்வெல் திரைப் பிரபஞ்சத்தில் அமைக்கப்பட்டுள்ளது, இதன் உரிமைகள் பிற மற்ற தொலைக்காட்சித் தொடர்களின் தொடர்ச்சியைப் பகிர்ந்து கொள்கிறது. இந்தத் தொடரை ஏபிசி ஸ்டுடியோஸ் மற்றும் மார்வெல் தொலைக்காட்சி ஆகிய நிறுவனங்கள் இணைந்து தயாரித்துள்ளது.  
இந்த தொடரில் நடிகர் சார்லி சாக்ஸ் என்பவர் மாட் முர்டாக் மற்றும் டேர்டெவில் கதாபாத்திரத்தில் நடிக்கிறார், இவர் ஒரு பார்வையற்ற வழக்கறிஞராகவும், இரவில் முகமூடி அணிந்த கண்காணிப்பாளராக குற்றத்தை எதிர்த்துப் போராடுகிறார். இவருடன் இணைந்து டெபோரா ஆன் வோல், எல்டன் ஹென்சன், டோபி லியோனார்ட் மூர், வோண்டி கர்டிஸ்-ஹால், பாப் குன்டன், ரொசாரியோ டாசன், வின்சென்ட் டி'ஓனோஃப்ரியோ, ஜோன் பெர்ந்தல், எலோடி யுங், ஸ்டீபன் ரைடர், ஜோன் வேலி, ஜெய் அலி மற்றும் வில்சன் பெத்தேல் போன்ற பலர் நடித்துள்ளார்கள்.  
இதன் முதல் பருவத்தின் அனைத்து அத்தியாயங்களும் ஏப்ரல் 10, 2015 அன்று நெற்ஃபிளிக்சு இல் வெளியானது. அதை தொடர்ந்து இரண்டாவது பருவம் முழுவதுமாக மார்ச் 18, 2016 அன்று வெளியாகி, அவை நேர்மறையான விமர்சனங்களைப் பெற்றன. பின்னர் ஜூலை 2016 இல், இந்தத் தொடரின் மூன்றாவது பருவம் பற்றிய செய்திகள் வெளியாகி, அக்டோபர் 19, 2018 அன்று புதுப்பித்த கதைக்களத்துடன் வெளியிடப்பட்டது.
# டேர்டெவில் (தொலைக்காட்சித் தொடர்)

## தொடரின் பருவங்கள்

| **பருவம் 1** (2015) | 13 |
| --- | --- |
| **பருவம் 2** (2016) | 13 |
| **பருவம் 3** (2018) | 13 |
# 2019 பொன்பரப்பி வன்முறை

**2019 பொன்பரப்பி வன்முறை** (*2019 Ponparappi violence*), 2019 இந்தியப் பொதுத் தேர்தலின் வாக்குப்பதிவு நாளான 2019, ஏப்ரல், 18 அன்று தமிழ்நாட்டின் பொன்பரப்பி கிராமத்தில் நடந்தது. விடுதலைச் சிறுத்தைகள் கட்சி (விசிக) ஆதரவாளர்களுக்கும், பாட்டாளி மக்கள் கட்சி (பாமக) உறுப்பினர்களுக்கும் இந்து முன்னணி உறுப்பினர்களுக்கும் இடையே கைகலப்பு மற்றும் ஆர்பாட்டமாக வன்முறை தொடங்கியது. இது தலித் குடியிருப்பில் பா.ம.க.வினரின் வன்முறைக்கு வழிவகுத்ததாக கூறப்படுகிறது. வன்முறையின் போது 60 முதல் 115 தலித் வீடுகள் சேதமடைந்ததுடன் தலித்துகளும் தாக்கப்பட்டனர்.  
2019 இந்தியப் பொதுத் தேர்தலுக்கான வாக்குப்பதிவின் போது பதற்றம் தொடங்கியது, அங்கு இந்து முன்னணியைச் சேர்ந்த சிலர் வி.சி.கவின் தேர்தல் சின்னமான பானையை உடைத்ததாகவும், பா.ம.கவின் சில உறுப்பினர்கள் வயதான தலித் நபரை தேர்தலில் வாக்களிக்க விடாமல் தடுத்ததாகவும் கூறப்படுகிறது. இந்த பதற்றம் இரு தரப்பினருக்கும் இடையே கைகலப்பு மற்றும் கல் வீச்சுக்கு வழிவகுத்தது. பின்னர் பா.ம.க.வை சேர்ந்த 100 பேர் கொண்ட கும்பல் தலித் குடியிருப்பில் தலித்களின் வீடுகள், வீட்டு உபயோக பொருட்கள், வாகனங்களை போன்றவற்றை சேதப்படுத்தியது. மேலும் பெண்கள், குழந்தைகள் உட்பட தலித் மக்களை தாக்கியது. தலித் பெண்கள் மீது பாலியல் அத்துமீறல் நடந்ததாகவும் செய்திகள் வெளியாகின.  
சென்னை வளர்ச்சி ஆராய்ச்சி நிறுவனம் (செ.வ.ஆ.மை) நடத்திய ஆய்வில், வன்முறைக்கு இந்து முன்னணி மற்றும் பா.ம.க மீது குற்றம் சாட்டப்பட்டுள்ளது. இந்த தாக்குதல் "முன்கூட்டியே திட்டமிடப்பட்டு அரங்கேற்றப்பட்டது" என்றும் செ.வ.ஆ.மை தெரிவித்தது.
# 2019 பொன்பரப்பி வன்முறை

## பின்னணி

பொன்பரப்பி கிராமம் இந்திய ஒன்றியம் தமிழ்நாட்டின், அரியலூர் மாவட்டத்தில் அமைந்துள்ளது. இக்கிராமத்தில் தலித் சமூகத்தைச் சேர்ந்த 300 குடும்பங்களும், வன்னியர் சாதியைச் சேர்ந்த 1000 குடும்பங்களும் வசித்து வந்தன. தூய்மை இந்தியா இயக்கம் மற்றும் மகாத்மா காந்தி தேசிய ஊரக வேலை உறுதியளிப்புச் சட்டம் போன்ற திட்டங்களுக்காக தலித்துகள், வன்னியர்கள் வாழும் பகுதிக்கு செல்ல வேண்டியிருந்தது.
# 2019 பொன்பரப்பி வன்முறை

## பின்னணி

### தேர்தல் விதிமீறல்கள்

மாநிலத்தின் பல பகுதிகளில் வாக்குப்பதிவு நாளில் அடிக்கடி வன்முறை சம்பவங்கள் நடந்தன. கள்ள வாக்குப் பதிவு, வாக்காளர்களின் பெயர்களை பெருமளவில் நீக்குவது போன்ற நிகழ்வுகள் பதிவு செய்யப்பட்டன.  
தருமபுரி மக்களவைத் தொகுதிக்குட்பட்ட பாப்பிரெட்டிப்பட்டியில் உள்ள நத்தமேடு கிராமத்தில், பா.ம.க.,வைச் சேர்ந்தவர்கள், கள்ள வாக்கு செலுத்தியதாக கூறப்படுகிறது. வேலூரில் உள்ள கீழ்விஷாரத்தில் கைகலப்பில் ஈடுபட்ட இரு கட்சி உறுப்பினர்களை கலைக்க மத்திய தொழிற்சாலை பாதுகாப்புப் படை அதிகாரி ஒருவர் வானத்தை நோக்கி துப்பாக்கியால் சுட்டார்.
# 2019 பொன்பரப்பி வன்முறை

## பதட்டங்கள்

வன்னியர் சாதியைச் சேர்ந்த சிலர் ஒரு முதியவரை வாக்களிக்க விடாமல் தடுக்க முயன்றதால், அந்த நபர் காவல்துறையினரின் உதவியுடன் வாக்களித்ததாகவும், இந்து முன்னணியினர் குடிபோதையில் ஊராட்சி அலுவலகம் முன்பு இருந்த மண் பானையை உடைத்ததாகவும் கூறப்படுகிறது. 2019 இந்தியப் பொதுத் தேர்தலுக்கான வாக்குப்பதிவு நடைபெற்றுவந்தது. விடுதலை சிறுத்தைகள் கட்சியின் தேர்தல் சின்னமாக மண் பானை இருந்தது. ஒரு மணி நேரம் நீடித்த இந்த வன்முறையில் 2 வன்னியர்கள் மற்றும் 16 தலித்துகள் காயமடைந்தனர். முதற்கட்ட தகவல்களின்படி, கிட்டத்தட்ட 65 வீடுகள் மற்றும் 12 இருசக்கர வாகனங்கள் சேதமடைந்துள்ளன.  
தாக்குதலின் விளைவாக நூறுக்கும் மேற்பட்டோர் வாக்களிக்கவில்லை. மேலும் 10 மற்றும் 12 ஆம் வகுப்புகளில் தேர்ச்சி பெற்ற சில தலித் மாணவர்கள் தங்கள் பள்ளிகள் வன்னியர் பகுதியில் அமைந்துள்ளதால் சான்றிதழ்களைப் பெறச் செல்லவில்லை.  
மதுரையைச் சேர்ந்த உரிமைகள் அமைப்பு, நிகழ்விடத்திலேயே மதிப்பீடு செய்து, 115 வீடுகள் சேதமடைந்ததாகவும், அதில் 25 வீடுகள் முற்றிலும் சேதமடைந்ததாகவும், 13 பேர் மருத்துவமனையில் அனுமதிக்கப்பட்டதாகவும், பலரின் தலையில் காயம் ஏற்பட்டுள்ளதாகவும் அறிக்கை அளித்தது. தாக்குதல் நடத்தியவர்கள் பெண்கள் மற்றும் பாதிக்கப்பட்டவர்களை இழிவான வார்த்தைகளால் திட்டியதாகவும் அந்த அமைப்பு தெரிவித்தது. தலித் குடியிருப்பில் வசிப்பவர்கள் வி.சி.கவுக்கு அதிகளவில் வாக்களித்ததாக அந்த அமைப்பின் நிறுவனர் கதிர் தெரிவித்தார், இது பா.ம.கவை கோபப்படுத்தியது, வன்முறைக்கு வழிவகுத்தது எனக் கூறினார்.
# 2019 பொன்பரப்பி வன்முறை

## கைதுகள்

2016 அரியலூர் கூட்டு பாலியல் வன்புணர்வு வழக்கில் குற்றம் சாட்டப்பட்ட இந்து முன்னணியைச் சேர்ந்தவர் உள்ளிட்ட இந்து முன்னணியைச் சேர்ந்தர்கள் மற்றும் பாமக உறுப்பினர்கள் மீது காவல்துறையால் 25 வழக்குகள் பதிவு செய்யப்பட்டன. தலித்துகள் மீது 24 வழக்குகளை போலீசார் வழக்குப்பதிவு செய்தனர். . வன்முறைக்குப் பிறகு, வன்முறை தொடர்பான தாக்குதல் ஒலிக்கோப்பை பரப்பியதற்காக விசிகவைச் சேர்ந்த 9 பேரும் கைது செய்யப்பட்டனர். வன்முறைக்கு பாமகவும், இந்து முன்னணியும்தான் காரணம் என்றும் அவர்கள் கூறினர். அக்கட்சியின் பொதுச் செயலாளர் கே. ஜெயக்குமார் கூறியதாவது: பாமக பெரும்பான்மையாக உள்ள பகுதிகளில்தான் வன்முறை நடக்கிறது.  
அம்மா மக்கள் முன்னேற்றக் கழகப் பொதுச் செயலாளர் டி. டி. வி. தினகரன் தாக்குதலை தடுக்க தவறியதாக காவல்துறை மீது குற்றம் சாட்டினார்.  
வாக்குப்பதிவு நாளில் ஏற்பட்ட மோதலை, பா.ம.க. மீது அவப் பெயரை ஏற்படுத்த வி.சி.கவே, நடத்தியது என்று பா.ம.க. கூறியது.  
திராவிட முன்னேற்றக் கழகத் தலைவர் மு. க. ஸ்டாலின், வன்முறைக்கு கண்டனம் தெரிவித்ததுடன், மக்களிடையே சகோதரத்துவத்தை வளர்க்க நடவடிக்கை எடுக்குமாறு தலைமை தேர்தல் அதிகாரி மற்றும் டிஜிபி ஆகியோரை வலியுறுத்தியுள்ளார்.  
இந்த வன்முறைக்கு பா.ம.க.வும், இந்து முன்னணியும் தான் காரணம் என வி.சி.க., பொதுச் செயலர் தொல். திருமாவளவன் குற்றம்சாட்டியதுடன், தமிழகத்தில் தேர்தலில் தோற்றுவிடுவோமோ என்ற அச்சத்தில் அதிமுகவும், பாஜகவும் பல்வேறு இடங்களில் வன்முறையை கட்டவிழ்த்துவிட்டதாக கூறினார். குறிப்பாக பாமக தேர்தலில் வெற்றி பெற சாதிக் கலவரத்தை தூண்டி வருகிறது என்றார். மேலும், அங்கு மறுவாக்குப் பதிவு நடத்த வேண்டும் என்று கூறிய அவர், வன்முறையின் போது 150 வீடுகள் சேதமடைந்துள்ளதாகவும் கூறினார்.  
கமல்ஹாசன் 300 ஆண்டுகளுக்கு முந்தைய சாதி வன்முறையைப் பற்றி பேசும் தனது தாமதமான *மருதநாயகம்* படத்துடன் வன்முறையை ஒப்பிட்டார். இந்த வன்முறை ஒட்டுமொத்த தமிழ் இனத்திற்கே அவமானம் என்றும் அவர் கூறினார்.
# 2019 பொன்பரப்பி வன்முறை

## மேலும் பார்க்கவும்

- 2004 காளப்பட்டி வன்முறை
# சேது பாரதம்

**சேது பாரதம்** (*Setu Bharatam*) என்பது இந்தியப் பிரதமர் நரேந்திர மோதியால் 4 மார்ச் 2016 அன்று நிதியில் தொடங்கப்பட்டது திட்டமாகும். இந்த திட்டத்தின் நோக்கமானது, 2019க்குள் அனைத்து தேசிய நெடுஞ்சாலைகளையும் தொடருந்து குறுக்கீடு இல்லாததாக மாற்றுவதாகும்.
# சேது பாரதம்

## திட்ட விவரங்கள்

இத்திட்டத்தின் கீழ், தேசிய நெடுஞ்சாலைகளில் உள்ள ஆளில்லா தொடருந்து சாலையினை 208 இருப்புப்பாதைக்கு மேல் மற்றும் கீழ்ப் பாலங்கள் கட்டுவதாகும். மேலும் 1,500 பாழடைந்த பிரித்தானியக் கால பாலங்களைப் பகுதி பகுதியாக விரிவுபடுத்தி, சீரமைத்துச் செப்பனிடுதலாகும். இதற்காக முறையே மற்றும் ஒதுக்கீடு செய்யப்பட்டுள்ளது.  
சேது பாரதம் திட்டம் அனைத்து தேசிய நெடுஞ்சாலைகளையும் 2019க்குள் தொடருந்து இருப்புப்பாதை குறுக்கீடு இல்லாத சாலையாக மாற்றுவதை நோக்கமாகக் கொண்டுள்ளது. இந்த இருப்புப்பாதை குறுக்கீடு பகுதிகளில் அடிக்கடி ஏற்படும் விபத்துகள் மற்றும் உயிரிழப்பைத் தடுக்கும் வகையில் இந்த நடவடிக்கை மேற்கொள்ளப்பட்டு வருகிறது. இத்திட்டத்தின் ஒரு பகுதியாக 20,800 கோடி செலவில் 208 ரயில்வே உயர்மட்ட பாலங்கள்/கீழ்ப் பாலங்கள் கட்டப்படும்.  
நாட்டின் பல்வேறு பகுதிகளில் கட்டப்படும் 208 தொடருந்து மேல்மட்ட பாலங்களின் விவரங்கள் பின்வருமாறு:  
- ஆந்திர பிரதேசம் - 33
- அசாம் - 12
- பீகார் - 20
- சத்தீஸ்கர் - 5
- குஜராத் - 8
- அரியானா - 10
- இமாச்சல பிரதேசம் - 5
- சார்கண்டு - 11
- கர்நாடகா - 17
- கேரளா - 4
- மத்திய பிரதேசம் -6
- மகாராட்டிரா - 12
- ஒடிசா - 4
- பஞ்சாப் - 10
- ராஜஸ்தான் - 9
- தமிழ்நாடு - 9
- உத்தரகண்ட் - 2
- உத்தரபிரதேசம் - 9
- மேற்கு வங்காளம் - 22  
73 உயர்மட்ட பாலங்களுக்கான விரிவான திட்ட அறிக்கைகள் ஏற்கனவே பெறப்பட்டுள்ளன. இதில் 64 பாலங்களுக்கு 5600 கோடி நிதி ஒதுக்கீடு அனுமதிக்கப்படும் என எதிர்பார்க்கப்படுகிறது. 30,000 கோடி செலவில் 1500க்கும் மேற்பட்ட பழமையான மற்றும் பழுதடைந்த பாலங்கள் படிப்படியாக மாற்றுதல் / அகலப்படுத்துதல் / பலப்படுத்துதல் மூலம் மேம்படுத்தப்படும்.  
சாலைப் போக்குவரத்து மற்றும் நெடுஞ்சாலைகள் அமைச்சகம், உ.பி., நொய்டாவில் உள்ள நெடுஞ்சாலைப் பொறியாளருக்கான இந்திய குழுமத்தில் இந்தியப் பாலம் மேலாண்மை அமைப்பை நிறுவியுள்ளது. இதற்காக 11 ஆலோசனை நிறுவனங்கள் நியமிக்கப்பட்டுள்ளன. 50,000 பாலங்கள் கண்டுபிடிக்கப்பட்டுள்ளன. கணக்கெடுப்பின் முதல் சுழற்சி ஜூன் 2016க்குள் முடிவடையும் என்று எதிர்பார்க்கப்படுகிறது.